ขย่มโสฬสอีกสั่งสอบ4เรื่องข้อหาฉกรรจ์
“โสฬส” ถูกเลื่อยขาเก้าอี้อีกระลอก คลังสั่งสอบเพิ่มอีก 4 กระทง
29 มี.ค. 2555

“โสฬส” ถูกเลื่อยขาเก้าอี้อีกระลอก คลังสั่งสอบเพิ่มอีก 4 กระทง
แหล่งข่าวจากธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า นายนริศ ชัยสูตร อธิบดีกรมธนารักษ์ ในฐานะประธานกรรมการเอสเอ็มอีแบงก์ ได้ประชุมคณะกรรมการและได้สั่งการให้คณะตรวจสอบการปล่อยสินเชื่อชะลอการจ้างงานวงเงิน 1.4 หมื่นล้านบาท ซึ่งมีการประเมินว่าทำให้ธนาคารเสียหายเป็นเงิน 700 ล้านบาท ทำการสอบสวนการบริหารงานของธนาคารเพิ่มอีก 4 เรื่อง ตามที่รัฐมนตรีว่าการกระทรวงอุตสาหกรรมทำเรื่องแจ้งมาให้ดำเนินการ ได้แก่ 1.การปล่อยสินเชื่อจำนวนมากมีการเปลี่ยนแปลงหลักประกัน ทำให้ธนาคารเกิดความเสียหาย 2.การปล่อยสินเชื่อหลายโครงการโดยการซอยสินเชื่อออกเป็นหลายก้อน เพื่อให้ระดับภาคสามารถอนุมัติสินเชื่อได้เองโดยไม่ต้องส่งเข้ามาส่วนกลาง 3.การทำบัญชีของธนาคารมีการปลอมแปลงข้อมูล ทำให้มีกำไรขาดทุนที่ไม่สะท้อนฐานะที่แท้จริง 4.ธนาคารมีการเปลี่ยนแปลงระเบียบค่าใช้จ่ายค่าที่พัก ทำให้ธนาคารมีรายจ่ายสูงขึ้น
“เป็นการสอบข้อเท็จจริงเพิ่มเติม จึงใช้คณะกรรมการชุดเดิมสอบต่อ โดยจะให้คณะกรรมการสอบรายงานความคืบหน้าภายใน 2 สัปดาห์” แหล่งข่าวเปิดเผย 
นายโสฬส สาครวิศว กรรมการผู้ จัดการ เอสเอ็มอีแบงก์ ออกมายืนยันว่าไม่หนักใจที่ถูกตรวจสอบการปล่อยสินเชื่อชะลอการเลิกจ้างงาน เพราะการปล่อยสินเชื่อทั้งหมดรวมทั้งที่ปล่อยเกินได้รับความเห็นชอบจากคณะกรรมการธนาคาร
แหล่งข่าวเปิดเผยว่า ฝ่ายการเมืองจากกระทรวงอุตสาหกรรมการไม่พอใจการทำงานของฝ่ายบริหารชุดปัจจุบัน รวมถึงนายวิรุฬ เตชะไพบูลย์ รมช.คลัง ก็มีความขัดแย้งกับฝ่ายบริหารของธนาคาร